
Croeso
Mae ein thema Ysgrythurol ar gyfer 2026 (Effesiaid 4:4) yn ein hatgoffa bod yr alwad at undod yn alwad i weithio dros heddwch ar gyfer pawb ym mhob man. Mae’n alwad sy’n ganolog i genhadaeth a gweinidogaeth yr Eglwys Armenaidd, trwy gydol ei hanes a hyd heddiw, ac mae’n rhan hanfodol o’r profiad mae Cristnogion Armenia yn ei gyfrannu tuag at y gwaith a wneir ledled y byd i hybu undod Cristnogol. Yn y prif gynulliadau eciwmenaidd rhyngwladol yn ystod y blynyddoedd diwethaf, mae’r Eglwys Armenaidd wedi erfyn o’r galon ar i’r Eglwys gyfan eiriol yn gryfach ag un llais dros heddwch ar sail cyfiawnder yn y byd, nid yn unig ar gyfer Armeniaid, ond ar gyfer pawb sy’n dioddef o ganlyniad i drais, dadleoli ac erledigaeth.
Gyda’r nifer o Armeniaid sydd ar wasgar yn llawer mwy na phoblogaeth y wlad ei hun, mae’r Eglwys Armenaidd yn uno cymuned wirioneddol fyd-eang, sy’n bresennol yn Rwsia ac yn Wcráin, a ledled y Dwyrain Canol. Effeithir ar y gymuned Armenaidd gan y gwrthdrawiadau yn y mannau hynny sydd wedi dal sylw’r byd, a phrofodd hefyd loes o’r ffaith na roddir llawer o sylw i sefyllfa’r Armeniaid yr ymosodwyd arnynt a’u dadleoli gan Azerbaijan. Mae’r glanhau ethnig a’r llurgunio hawliau dynol cysylltiedig â hynny ar draul pobl Armenia, yn enwedig ym mamwlad hynafol Armenia yn Artsakh, wedi’u cofnodi’n fanwl gan arsylwyr hawliau dynol rhyngwladol. Eto mae’r gymuned ryngwladol yn sefyll o’r neilltu yn wyneb y colli bywydau, dadleoli teuluoedd, carcharu anghyfiawn a dinistrio treftadaeth ddiwylliannol sy’n digwydd.
Ar gyfer Eglwysi Ynghyd ym Mhrydain ac Iwerddon a’r Cyrff Eciwmenaidd Cenedlaethol yn yr ynysoedd hyn, mae Esgobaeth Eglwys Armenaidd y Deyrnas Unedig ac Iwerddon wedi tystio’n bwerus i’r alwad i fod yn dangnefeddwyr – trwy weddi, trwy eiriolaeth a chymorth dyngarol, trwy addysgu ynghylch heddwch a thrwy letygarwch a chyd-gyfarfod. Gwnânt hynny ynghyd ag ymrwymiad dwfn i undod Cristnogol fel rhan annatod o’r ffordd rydym i fyw yn unol â gorchymyn Crist i garu ein cymydog, ac fel ffynhonnell gobaith mewn amseroedd cythryblus.
Yn ystod yr Wythnos Weddi am Undeb Cristnogol eleni, bydded i ni uno mewn gweddi ac eiriolaeth dros bobl Armenia ac Artsakh, gan alw am roi diwedd ar drais ac adfer heddwch. Gyda’n gilydd, gallwn ddwyn yr anghyfiawnderau hyn i’r amlwg ac, wrth wneud hynny, gynorthwyo i adeiladu dyfodol lle bydd hawliau pawb yn cael eu cydnabod a’u parchu.

CYFLWYNIAD I’R THEMA AR GYFER Y FLWYDDYN 2026 
"Un corff sydd, ac un Ysbryd, yn union fel mai un yw’r gobaith sy’n ymhlyg yn eich galwad." (Effesiaid 4:4)
Ar gyfer eleni, mae’r gweddïau a’r myfyrdodau ar gyfer yr Wythnos Weddi am Undeb Gristnogol wedi’u paratoi gan ffyddloniaid Eglwys Apostolaidd Armenia, ynghyd â’u brodyr a’u chwiorydd yn yr Eglwys Gatholig ac Eglwysi Efengylaidd Armenia. Mae’r adnoddau hyn yn seiliedig ar draddodiadau canrifoedd oed o weddi ac ymbil a arferir gan bobl Armenia, ynghyd ag emynau sydd wedi’u gwreiddio ym mynachlogydd ac eglwysi hynafol y wlad, gyda rhai o’r emynau hynny’n deillio o mor bell yn ôl â’r bedwaredd ganrif. Mae’r Wythnos Weddi am Undeb Gristnogol 2026 yn estyn gwahoddiad i elwa ar y dreftadaeth Gristnogol gyffredin hon ac i ymchwilio’n ddyfnach i’n cymdeithas yng Nghrist, sy’n uno Cristnogion ledled y byd.
Mae undod yn ofyniad dwyfol sy’n rhan annatod o’n hunaniaeth Gristnogol. Mae’n cynrychioli hanfod galwad yr Eglwys – galwad i arddangos undod tangnefeddus ein bywyd yng Nghrist yng nghanol ein hamrywiaeth. Mae’r undod dwyfol hwn yn ganolog i’n cenhadaeth ac yn cael ei gynnal gan gariad dwfn Iesu Grist, sydd wedi gosod i ni alwedigaeth unedig. 
Trwy gydol yr Ysgrythurau Sanctaidd, mae galwad Duw at undod yn atseinio o’r amseroedd cynharaf. Gan ddechrau gyda’r Hen Destament, mae erfyniad Abram ar Lot yn pwysleisio’r awydd dwyfol am dangnefedd a chytgord ymhlith y ffyddloniaid: ‘Peidied â bod cynnen rhyngom, na rhwng fy mugeiliaid i a’th rai di, oherwydd perthnasau ydym.’ (Genesis 13:8) Mae galwad Abram am gytgord a pharch o’r ddwy ochr, er gwaethaf y ffaith iddo yntau a Lot ddewis llwybrau gwahanol, yn pwysleisio pwysigrwydd byw mewn heddwch. 
Mae’r Salmau yn dathlu prydferthwch undod ymhlith pobl Dduw, gan ddatgan, ‘Mor dda ac mor ddymunol yw i bobl fyw’n gytûn.’ (Salm 133:1)
Yn y Testament Newydd, mae gweddi Iesu yn Ioan 17:21 yn galw ar gredinwyr i fod yn un fel y mae yntau a’r Tad yn un, gan ddangos bod ein hundod wedi’i wreiddio yn ein perthynas â Christ ac yn ein cenhadaeth ynghyd o rannu’r Newyddion Da. Mae gorchymyn sylfaenol Iesu ar i ni garu ein gilydd fel y mae yntau wedi ein caru ni (Ioan 13:34-35) yn cadarnhau mai’r cariad hwnnw yw hanfod ein hundod.
Mae epistolau Paul yn pwysleisio pwysigrwydd undod o fewn yr Eglwys, gan ein hannog i fyw yn deilwng o’n galwedigaeth gyda gostyngeiddrwydd, addfwynder, amynedd, a chariad (Effesiaid 4:1-3). Mae Effesiaid 4:4 yn crynhoi dysgeidiaeth Paul ynghylch undod, gan bwysleisio, yma hefyd, bod dilynwyr Crist yn cynrychioli ‘un corff... ac un Ysbryd,’ wedi’u huno mewn un gobaith. Mae’r trosiad hwn yn dynodi’r Eglwys yn endid unedig sy’n goresgyn rhwystrau daearyddiaeth, cenedligrwydd, ethnigrwydd a thraddodiad. Mae Paul yn defnyddio’r ddelwedd o’r Eglwys fel Corff Crist i ddisgrifio ei hundod o fewn amrywiaeth ei haelodau.
Gan bwysleisio pwysigrwydd undod Cristnogol, mae Paul yn ychwanegu ‘un Ysbryd’, gan gyfeirio at yr Ysbryd Glân, sy’n cynnal y gymdeithas honno ac yn grymuso’r Eglwys i gyflawni ei chenhadaeth. Yr Ysbryd Glân yw ffynhonnell bywyd ysbrydol ac arweiniad ymhlith credinwyr, gan sicrhau bod aelodau amrywiol yr Eglwys yn un mewn ffydd a nod. Mae’r Ysbryd yn meithrin cysylltiad dwfn, ysbrydol rhwng credinwyr, gan oresgyn gwahaniaethau a chreu cwlwm sy’n adlewyrchu undod y Drindod Sanctaidd. Mae’r cwlwm ysbrydol cyffredin hwn yn sail i gymod, gan arwain credinwyr ledled y byd a’u cymhwyso ar gyfer tystio a gweinidogaethu’n effeithiol. 
Mewn byd gyda thraddodiadau a mynegiadau amrywiol, a rhanedig yn aml, o’r Ffydd Gristnogol, mae Effesiaid 4:4 yn ein hatgoffa bod yr holl gredinwyr yn rhan o ‘un corff’ Crist. Nid yw’r undod hwn yn fater o unffurfiaeth ond yn hytrach o ymrwymiad cyffredin i wirioneddau craidd y Ffydd Gristnogol. Mae’n dystiolaeth bwerus i rym trawsffurfiol yr Ysbryd Glân pan fo Cristnogion o gefndiroedd amrywiol yn dod ynghyd gyda nod a gweledigaeth gyffredin. 
Trwy ei harferion a’i dysgeidiaeth, mae Eglwys Apostolaidd Armenia yn ein hysgogi i fyfyrio’n ddwys ynghylch hanfod undod o fewn Corff Crist yn gyffredinol. Wrth gyduno yng ngeiriau’r Credo, bydd y ffyddloniaid yn datgan eu bod yn credu mewn ‘un Eglwys lân Gatholig ac Apostolig’, a thrwy hynny’n proffesu bod yr undod hwnnw’n ganolog i’w bywyd ysbrydol. Gwelir penllanw’r mynegiant o’r undod hwn yng nghynulliadau Ewcharistaidd yr Eglwys. Bob dydd Sul, yn y Litwrgi, bydd y ffyddloniaid yn cofleidio ei gilydd ac yn canu, ‘Mae’r Eglwys wedi dod yn un’, amlygiad diriaethol o’r ffydd a rannant a’u nod cyffredin. Mae hanes cyfoethog, llawn merthyrdod, Eglwys Armenia a’i harweinwyr yn tystio’n bwerus i’w hymdrechion diwyro a’u dycnwch wrth gynnal y Ffydd Gristnogol yng ngwlad Armenia a’r gwledydd cyfagos. Dylai undod o fewn yr Eglwys godi uwchlaw cyffesu athrawiaethol; mae’n brofiad byw sy’n dyfnhau hunaniaeth ysbrydol Cristnogion ac yn cryfhau eu tystiolaeth ar y cyd. Wrth gofleidio’r undod hwn, a byw yn unol â hynny, mae Eglwys Apostolaidd Armenia nid yn unig yn anrhydeddu ei thraddodiadau sanctaidd ei hun ond hefyd yn cyfrannu o ddifrif tuag at undod ehangach Eglwys fyd-eang Crist. Mae myfyrio ar hynny’n ein gwahodd i gydnabod a gwerthfawrogi grym trawsffurfiol undod, o fewn ein cymunedau ffydd ein hunain ac yn yr Eglwys ehangach.
Bydded i ni gofleidio’r alwad ddwyfol hon at undod, nid fel delfryd haniaethol ond fel mynegiant hanfodol o’n ffydd. Mewn byd lle mae Corff Crist wedi’i glwyfo gan raniadau o fewn traddodiadau a chyffesiadau a rhyngddynt, mae galwad yr Apostol am undod yn cael ei gyfeirio at bob un ohonom, nid yn unig fel cymunedau eglwysig gwahanedig, ond hefyd fel unigolion o fewn ein cymunedau. Trwy fyw mewn undod, byddwn nid yn unig yn tystio i gariad a grym ein Harglwydd Iesu Grist ond hefyd yn ymgorffori hanfod yr hyn a ddysgodd. Wrth i ni gefnogi ein gilydd a dathlu ein doniau a’n galluoedd amrywiol, bydded i ni adlewyrchu calon Crist a hyrwyddo ei waith ar y ddaear.


Diwrnod 1
Ein galwad at undod
Adnod ar gyfer y Diwrnod
‘Yr wyf fi, felly, sy’n garcharor er mwyn yr Arglwydd, yn eich annog i fyw yn deilwng o’r alwad a gawsoch.’ (Effesiaid 4:1)
Darnau ychwanegol o’r Beibl
Micha 6:6-8
Salm 133
Ioan 15:15-17
Sylwadau
Pa mor aml ydyn ni’n ystyried ein galwad ni ein hunain i geisio undod?  
Mae Effesiaid 4:1 yn pwysleisio arwyddocâd byw bywyd sy’n ‘deilwng o’r alwad a gawsoch’. Gellir ystyried gweithio tuag at undod Cristnogol yn fater dewisol, yn ‘ychwanegiad’, ond mae’r llythyr at yr Effesiaid yn ein hatgoffa bod yr alwad i geisio undod yn hanfodol i genhadaeth Duw ar y ddaear. Rhodd gan Dduw yw undod Cristnogol, sy’n cyfoethogi bywydau unigolion, eglwysi a’r gymuned ehangach. Wrth i ni gydweithio a chydaddoli gyda rhai o draddodiadau Cristnogol eraill, rydym yn dysgu mwy am Dduw ac yn dod yn fwy galluog i wasanaethu eraill ac i herio anghyfiawnder. Mewn byd sy’n gynyddol ranedig, mae Duw yn galw pawb ohonom i oresgyn rhwystrau a dod yn offerynnau cymod, gan ein gwahodd i fod yn ddwylo a thraed Crist.
Mae cydnabod a chofleidio’n ostyngedig yr alwad hon i geisio undod yn galluogi’r Eglwys i adlewyrchu cymeriad Crist i’r byd, wrth i ni weithio tuag at feithrin perthynas gytûn a chefnogol ag eraill a cheisio gweithredu cyfiawnder, caru trugaredd a cherdded yn ostyngedig gyda’n Duw.
Myfyrdod
Fy neffro i ’ngalwad,
rhyddhau fy nghalon.
Clustiau i glywed,
ewyllys i dderbyn
yn agored wylaidd.
Datguddio sylweddoliad newydd,
agwedd ar ras nas gwelwyd.
Tyfu mewn cariad.
Ynghyd, dod yn deilwng o alwad Duw.
Gweddi
Dduw cariadus,
fe’n gelwaist i fod yn un.
Bydded i’n hymateb i’th alwad ein harwain i weithio’n frwd dros gyfiawnder a chymod
ac i rannu dy oleuni â’r byd. 
Amen.
Cwestiynau
Personol: Sut mae myfyrio ar yr ‘alwad a gawsoch’ yn eich ysbrydoli i geisio mwy o undod ymhlith Cristnogion?
Lleol: Sut mae’r alwad i weithio tuag at undod yn cael ei mynegi o fewn eich cyd-destun lleol heddiw?
Byd-eang: Pa wahaniaeth all cryfhau undod ymhlith Cristnogion ei wneud o fewn cymdeithas yn gyffredinol?
Ewch a Gwnewch
(www.ctbi.org.uk/goanddo)
Personol: Myfyriwch ynghylch ystyr eich traddodiad Cristnogol i chi ac ysgrifennwch sylwadau byr, fel mewn dyddiadur, ynghylch hynny.
Lleol: Ewch i wasanaeth eglwys arall yn eich cymuned leol ac ysgrifennwch sylwadau byr, fel mewn dyddiadur, ynghylch eich profiad.
Byd-eang: Ceisiwch gynnull grŵp trafod bach i fyfyrio ynghylch yr hyn mae coffáu 1700 mlynedd ers mabwysiadu Credo Nicea yn ei olygu i chi.

Diwrnod 2
Goddef ein gilydd mewn cariad
Adnod ar gyfer y Diwrnod
‘Byddwch yn ostyngedig ac addfwyn ym mhob peth, ac yn amyneddgar, gan oddef eich gilydd mewn cariad.’ (Effesiaid 4:2)
Darlleniadau o’r Beibl
Sechareia 7:8-10
Salm 25:6-10
Luc 10:30-36
Sylwadau
Mae awdur y llythyr at yr Effesiaid yn ein hannog i fyw mewn ffordd sy’n deilwng o’n galwad Gristnogol trwy ddarparu arweiniad cymdeithasol dwys. Mae’n galw credinwyr i fod ‘yn ostyngedig ac addfwyn ym mhob peth, ac yn amyneddgar, gan oddef eich gilydd mewn cariad’ (Effesiaid 4:2). Nid taith bersonol yn unig yw’r alwad ddwyfol hon ond fe’i gwneir yn amlwg yn ein rhyngweithio ag eraill. Mae’r pedair rhinwedd a nodir – gostyngeiddrwydd, addfwynder, amynedd a goddefgarwch – oll yn hanfodol ar gyfer meithrin perthynas gariadus ag eraill. Mae byw yn unol â’r rhinweddau hyn yn golygu ymdrin ag eraill mewn ysbryd o wir ostyngeiddrwydd, gan ymddwyn yn addfwyn hyd yn oed tuag at y rhai sy’n profi ein hamynedd, ac ymagweddu’n oddefgar at y rhai sy’n ein herio. Ar ei ddwysaf, mae’n golygu goddef ein gilydd er gwaethaf ein gwahaniaethau, a thrwy hynny adlewyrchu cariad sy’n estyn y tu hwnt i bob rhaniad daearol ac yn ymgorffori gras tosturi diderfyn Duw. Mae llyfr Markus Zusak The Book Thief yn cynnig diffiniad sy’n mynegi’r gras hwn: ‘Not-leaving: an act of trust and love, often deciphered by children.’ Mae goddef ein gilydd yn gofyn gras sy’n dyfalbarhau pan fo’r demtasiwn i roi’r gorau iddi’n fawr.
Myfyrdod
‘Not-leaving: an act of trust and love, often deciphered by children.’
Cariad di-ymadael: rwyt yn culhau’r llwybr rhyngom fel ei bod yn amhosibl cerdded heibio.
Cariad di-ymadael: rwyt yn torri’n calonnau â’th angen, a dyna ni’n penlinio wrth dy ymyl.
Cariad di-ymadael: rwyt ti’n dod â beichiau’r byd at ein drws ac, os byddwn yn ateb y cnoc, gwelwn nad dim ond galw heibio wyt ti. Rwyt ti’n dod i aros.
Cariad di-ymadael: gall cadw llety fod yn dasg ddiddiolch a diddiwedd. Bydded i ni fod yn rhan o’r corff sy’barod i wneud y gwaith nad yw byth yn gadael.
Gweddi
Arglwydd Iesu Grist,
dysg ni sut mae bod yn amyneddgar â’n gilydd mewn gostyngeiddrwydd ac addfwynder.
Bydded i’r goleuni rwyt ti’n ei lewyrchu ar ein llwybr ein harwain tuag at undod
a’n cynorthwyo i iacháu clwyfau ymrannu a difaterwch, 
sydd mor aml yn dryllio cymunedau. 
Amen.
Cwestiynau
Personol: Beth yw’r cysylltiadau neu’r materion personol sy’n gwacáu eich empathi?
Lleol: Sut all rhinweddau gostyngeiddrwydd, addfwynder, amynedd a goddefgarwch, fel y’u nodir yn y llythyr at yr Effesiaid, ein cynorthwyo fel credinwyr i ymdrin â rhaniadau o fewn ein cymunedau lleol, a’u goresgyn?
Byd-eang: Galwyd y gwesteiwr yn Luc 10 i ofalu, gydag ond gair dieithryn y byddai’n cael ei ad-dalu beth bynnag y byddai’n ei wario dros ben. Trafodwch yr amrywiol ddehongliadau a chwestiynau sy’n deillio o’r adnod hon. Beth allai’r dehongliadau hynny eich ysgogi i wneud yn eich perthynas â ’ ch cymdogion byd-eang?
Ewch a Gwnewch
(www.ctbi.org.uk/goanddo)
Personol: Cwblhewch dasg rydych wedi bod yn ei hosgoi.
Lleol: Ystyriwch fentrau o fewn eich cymuned sy’n gofyn dycnwch a chysondeb a meddyliwch am ffyrdd i’w cefnogi’n ymarferol.
Byd-eang: Mae yna faterion yn ein byd heddiw sy’n peri ‘difaterwch gorlwytho’ – y teimlad bod y peth yn rhy fawr i ni allu gwneud dim yn ei gylch felly rydym yn cilio rhagddo. Gofynnwyd i rabi uniongred unwaith sut oedd yn gallu ufuddhau i’r 613 o orchmynion yn y Tora. Atebodd: ‘Dewis un a dechrau.’ Ewch a gwnewch yr un modd.

Diwrnod 3
Rhwymyn tangnefedd
Adnod ar gyfer y Diwrnod
‘Ymrowch i gadw, â rhwymyn tangnefedd, yr undod y mae’r Ysbryd yn ei roi.’  (Effesiaid 4:3)
Darlleniadau o’r Beibl
Eseia 11:6-9
Salm 86:8-13
Ioan 14:27-31
Sylwadau
Mae arddel tangnefedd yn hanfodol ar gyfer cynnal undod o fewn yr eglwys. Yn Effesiaid 4:3, mae ‘rhwymyn tangnefedd’ yn dynodi egwyddor hanfodol ac egnïol sydd nid yn unig yn rhwymyn cyswllt rhyngom fel Cristnogion ond sydd hefyd yn cynnal undod y gymuned Gristnogol. Roedd Crist, Tywysog Tangnefedd (Eseia 9:6), yn pregethu heddwch a chymod ac yn byw yn unol â hynny. Mae tangnefedd yn un o ffrwythau’r Ysbryd (Galatiaid 5:22), yn rhodd ac yn ganlyniad i weithgarwch yr Ysbryd. Mae ‘rhwymyn tangnefedd’ yn rym gweithredol sy’n cynnal undod yr Eglwys, gan glymu aelodau amrywiol ynghyd, er gwaethaf gwahaniaethau cefndir neu farn. Mae heddwch yn meithrin perthynas ystyrlon rhwng credinwyr, gan ganiatáu iddynt ryngweithio’n gytûn a bod yn barotach i faddau i’w gilydd. Mae heddwch yn rym allanol sy’n dirymu grymoedd gwrthdaro a thangnefedd yn rym mewnol sy’n ein cynnal ac yn ein herio pan fydd ymrannu’n fygythiad. Mae Paul yn pwysleisio bod gwir undod yn gofyn am ymrwymo’n barhaus i heddwch. Mae’n galw am ymdrechu i feithrin a hyrwyddo heddwch ymhlith Cristnogion.
Myfyrdod
Fe ddysgwn ddilyn y ffordd osgoi, 
jest gadael i bethau fod.
Ac ia,
dyna beth dw i’n ei ddymuno mor aml.
Heddwch heb ofynion.
Heddwch lle dw i’n cael llonydd,
pan all rhywun arall ofalu am helbulon y byd.
Ond dyna’r heddwch mae’r byd yn ei roi,
yr heddwch sy’n ildio,
yr heddwch sy’n gwahanu,
heddwch tywysog y byd hwn.
Dad-heddycha fi o hynny heddiw,
fel y gallaf arddel
y tangnefedd na all y byd ei roddi
ac sydd yn meiddio llefaru’i enw 
drwy lanast cythrwfwl a gelyniaeth.
Gweddi
Arglwydd Iesu Grist, 
ti yw Tywysog Tangnefedd. 
Cryfha rwymyn tangnefedd rhyngom ninnau ac yn ein byd cythryblus. 
Cythrybla galonnau pawb y mae’n dda ganddynt ryfel;
cyffwrdd â chlwyfau pawb y mae rhyfel yn effeithio arnynt. 
Gweddïwn yn arbennig dros bobl Armenia ac Artsakh, 
a’u cydwladwyr ledled y byd. 
Bydded i oleuni dy gariad lewyrchu yn holl fannau tywyll ein byd 
a phrysuro’r dydd y bydd yr holl bobloedd yn gallu byw mewn heddwch ar sylfaen cyfiawnder. 
Amen.
Cwestiynau
Personol: Pan rydych yn teimlo tangnefedd mewnol, pa mor bwysig ydi hi i chi bod heddwch rhyngoch ag eraill hefyd?
Lleol: Sut mae dysgeidiaeth Paul bod tangnefedd yn un o ffrwythau’r Ysbryd yn effeithio ar y ffordd rydym yn rhyngweithio ac yn ymwneud â’n gilydd o ddydd i ddydd yn ein cymunedau, yn enwedig pan fo angen cymodi neu faddau?
Byd-eang: ‘Mae heddwch yn syniad gwych ond nid yw’n ymarferol bosibl yn y byd sydd ohoni heddiw.’ Sut fyddech chi’n herio’r honiad hwnnw?
Ewch a Gwnewch
(www.ctbi.org.uk/goanddo)
Personol: Lluniwch ddelwedd (er enghraifft, llun, ffotograff neu waith celf) sy’n cyfleu beth yw heddwch i chi, a’i rannu ym mha bynnag ffordd rydych chi’n teimlo sy’n briodol.
Lleol: Nodwch faes sy’n achosi tyndra o fewn eich cymuned eglwysig leol, neu’r gymuned yn gyffredinol, ac ystyriwch sut yn ymarferol i sefydlu heddwch gwirioneddol yn y sefyllfa honno.
Byd-eang: Mae’r byd heddiw yn wynebu tensiynau cynyddol, gwrthdaro a rhyfela gwirioneddol. Pa un peth allai eich eglwys neu grŵp o eglwysi ymrwymo i’w wneud i herio’r realiti hwnnw?

Diwrnod 4
Ein galw i un gobaith
Adnod ar gyfer y Diwrnod
‘Un corff sydd, ac un Ysbryd, yn union fel mai un yw’r gobaith sy’n ymhlyg yn eich galwad.’ (Effesiaid 4:4)
Darlleniadau o’r Beibl
Deuteronomium 6:4-9
Salm 24:1-6
Ioan 17:20-26
Sylwadau
Yn y byd sydd ohoni, mae ‘rhwygo’, ‘gwahanu’, ‘ynysu’ a ‘gofalu amdanaf fy hun’ ymhlith y geiriau allweddol sy’n darlunio ein diwylliant. Nid felly’r Apostol Paul sydd, yn Effesiaid 4:4, yn edrych ar y byd mewn ffordd wahanol. Mae’r ffordd honno’n un anodd a heriol, ac mae’n gofyn dycnwch, gwaith caled a gras, grym a chynhaliaeth Ysbryd Duw. Pam? Oherwydd bod Duw yn dyheu am i ni ddarganfod cyfoeth disglair, amlochrog, undod unigryw yr Eglwys, undod a wnaed yn bosibl gan Iesu. Dyma undod sydd am oresgyn pob ffin genedlaethol a diwylliannol. Wrth i ni fentro ynghyd ein bywydau, a’n hiachawdwriaeth, yn nwylo estynedig y Crist atgyfodedig, rydym yn edrych tua’r dyfodol. Beth a welwn? Gobaith syfrdanol i ni oll ynghyd yn ailddyfodiad ein Harglwydd, yn arwain at sefydlu nef newydd a daear newydd lle paratowyd lle i bob un ohonom. Trysor amhrisiadwy yw undod, y gallwn ei brofi heddiw, er yn anghyflawn, sydd yn arwydd grymus yn ein byd o’n gobaith i’r dyfodol.
Myfyrdod
Gwir Oaith
Nid glöyn byw mo gobaith,
yn ddi-hid hedfan, 
ar frys i baru,
yn ymladd amser.
Mae’n fwy na’r optimistiaeth
sy’n mynd a dod
rhwng hindda a drycin.
Nid dedwydwch diddiwedd mo gobaith,
sydd angen gwaith i’w gynnal 
hyd gwywo nerth.
Gemwaith yw gobaith,
gemwaith rhyfeddod,
yn rhaeadru goleuni,
bod byw sy’n teyrnasu  
ynom a thu hwnt, 
heb ffiniau.
Gweddi
Arglwydd Iesu Grist,
daethost â ni ynghyd yn ein holl amrywiaeth, 
fel teulu ac Eglwys.
Yn wyneb cymaint o sefyllfaoedd yn y byd, 
lle mae gobaith wedi ildio i anobaith 
a lle clwyfwyd calonnau a’u gwagio gan siomedigaeth, 
adnewydda ein nerth ac una ni. 
Cynorthwya ni i ledaenu dy obaith lle bynnag y byddwn.
Ti yw’r gwir Oleuni, 
sy’n bwrw allan dywyllwch pechod,  
tristwch a thrallod,  
sy’n disgleirio i’n calonnau gan adlewyrchu’n llawenydd 
a gwir obaith dy gariad tragwyddol tuag at bawb.
Amen.
Cwestiynau
Personol: Beth sydd raid i chi ei ildio er mwyn cofleidio undod holl bobl Dduw?
Lleol: Beth yw’r heriau mwyaf yn eich ardal sy’n bygwth tanseilio undod a lles pawb?
Byd-eang: A yw undod eglwysig i chi’n goresgyn pob ffin genedlaethol a diwylliannol?
Ewch a Gwnewch
(www.ctbi.org.uk/goanddo)
Personol: Ewch a rhannwch eich profiad o Dduw ag un unigolyn arall.
Lleol: Ewch allan gyda grŵp o’ch eglwys a rhannu newyddion da Duw yn eich cymuned.
Byd-eang: Dewiswch un o ymgyrchoedd Cymorth Cristnogol neu CAFOD a’i hyrwyddo yn eich eglwys, eich plwyf neu eich grŵp eciwmenaidd lleol.

Diwrnod 5
Un ffydd, un bedydd
Adnod ar gyfer y Diwrnod
‘Un Arglwydd, un ffydd, un bedydd.’ (Effesiaid 4:5)
Darlleniadau o’r Beibl
Sechareia 14:6-9
Salm 100
Mathew 28:16-20
Sylwadau
Yn Effesiaid 4:5, mae’r Apostol Paul yn pwysleisio bedydd fel y weithred sy’n arwyddo derbyn unigolion i gymdeithas yr Eglwys, gan gadarnhau eu hymrwymiad cyffredin i’r un Arglwydd. Mae bedydd yn dathlu hunaniaeth gorfforol yr Eglwys gan ein bod oll yn un yng Nghorff yr Arglwydd. Er y gall aelodau ddod o amryfal gefndiroedd, mae eu hundod mewn ffydd, a gyhoeddir mewn bedydd, yn rhagori ar bob rhaniad. Trwy ganolbwyntio ar yr elfennau hyn sy’n ein huno, gall yr Eglwys ddathlu ei hamrywiaeth ac eto barhau i fod yn gadarn unedig. Mae hyn yn ein herio i flaenoriaethu ein hunaniaeth gyffredin yng Nghrist uwchlaw ein gwahaniaethau, gan atgyfnerthu’r rhwymiad sy’n ein huno oll fel Cristnogion.
Myfyrdod
Pererinion, 
p’run a ydym yn cydnabod ein bod yn rhai ai peidio,
cyraeddasom y ffynnon.
Ac wrth i ni brofi’i dyfroedd 
byddwn oll, deall neu beidio, yn ymdrochi yn ei hiachâd,
beth bynnag fo’n clwy.
Rywsut,
rywbryd,
rywle,
bydd y dŵr bywiol yn uno.
Gweddi
Ysbryd Duw, a’r gwir Dduw, 
a ddisgynnaist ar yr Iorddonen ac a lenwaist yr oruwchystafell; 
a’n goleuodd drwy fedydd dŵr y bywyd, 
pechasom yn erbyn y nef ac o’th flaen dithau. 
Pura ni drachefn drwy dy dân dwyfol,  
fel y puraist dy Apostolion â thafodau tân. 
Trugarha wrthym ninnau a’th holl greaduriaid. 
Amen.
Sant Nerses y Graslon (addaswyd)
Cwestiynau
Personol: Beth mae myfyrio ynghylch eich bedydd neu eich derbyn i’r Ffydd Gristnogol yn ei olygu i chi heddiw?
Lleol: Sut mae eich cymuned eglwysig yn dathlu undod yr holl greadigaeth o fewn cyd-destun lleol?
Byd-eang: O ystyried y ffyrdd amrywiol o ddehongli bedydd ymhlith Cristnogion, sut gall y sagrafen hon barhau i fod yn fynegiant o undod?
Ewch a Gwnewch
(www.ctbi.org.uk/goanddo)
Personol: Cadwch ddyddiadur beunyddiol dros gyfnod o wythnos (neu saith diwrnod dros gyfnod hirach), gan fyfyrio ar bob un o’r diwrnodau ynghylch ystyr eich bedydd neu eich derbyn i’r Ffydd Gristnogol.
Lleol: Trafodwch pa fentrau cydweithredol y gallai’r eglwysi yn eich cymuned eu cyflawni i ddathlu eich ffydd gyffredin yn Iesu Grist.
Byd-eang: Trefnwch ddigwyddiad sy’n dathlu undod byd-eang yr eglwysi â’r greadigaeth.

Diwrnod 6
Un Duw dros bawb
Adnod ar gyfer y Diwrnod
‘Un Duw a Thad i bawb, yr hwn sydd goruwch pawb, a thrwy bawb, ac ym mhawb.’ (Effesiaid 4:6)
Darlleniadau o’r Beibl
1 Brenhinoedd 8:56-60
Salm 148:7-13
Mathew 5:44-48
Sylwadau
Mae Paul yn pwysleisio undod llwyr Duw, gan ddatgan bod Duw ‘goruwch pawb, a thrwy bawb, ac ym mhawb’. Yr un Duw a wnaeth y byd a greodd fodau dynol ac mae’n caru pob un ohonom ac yn ein hadnabod yn ôl ein henwau. Dyma’r Duw a sefydlodd berthynas gyfamodol â’i bobl, gan eu galw i’w addoli mewn ysbryd a gwirionedd. Dyma’r Duw sy’n rhoi dyfodol i ni y tu hwnt i farwolaeth, gan addo bywyd tragwyddol a gobaith nef newydd a daear newydd. Mae’r stori unigryw hon yn dechrau ac yn diweddu gyda chariad, gwasanaeth ac ymroddiad. Mae undod yn mynegi natur Duw ac yn gwneud yr anweledig yn weladwy i bawb, gan ailddiffinio gwir rym trwy ostyngeiddrwydd, cariad a dioddefaint. Bydded i ni geisio’r Duw byw a chaniatáu i Dduw ein meddiannu er cyflawni’r dibenion dwyfol yn y byd hwn.
Myfyrdod
Wrth gerdded i mewn i’r oriel, ar y wal bellaf rydych yn gweld llun trawiadol o haid o eliffantod yng ngwastatir Affrica. Mae’r grŵp o anifeiliaid wedi ymgasglu o gwmpas pwll dŵr mawr, dan gysgod coeden eang, ar gefndir wybren las, las ddiddiwedd. Rydych chi’n camu ymhellach i’r oriel. Rydych yn sylwi ar eliffant bach yn gorweddian yn y llaid dyfrllyd coch, gyda thrwnc tyner ei fam yn gorffwys ar ei ystlys. O fynd ychydig yn agosach, fe welwch ddau fwnci yn y goeden. Yn agosach eto rydych chi’n sylweddoli nad un llun sydd yna, ond llawer – mosaig ydyw. O nesáu’n agosach fyth daw’n amlwg mai portreadau o unigolion dynol yw pob un o’r darnau llai. Rydych chi’n sylweddoli mai darluniau bach, bach sydd wedi creu’r darlun anferth, rhyfeddol, eang o gyfoeth bywyd gwyllt. Undod, amrywiaeth, gweledigaeth, yn anhygoel a syfrdanol o brydferth. Grym dychymyg yr Arlunydd!
Yr Eglwys unedig yw’r mosaig sydd wrth fodd Duw.
Gweddi
Dduw cariadus, fe’th addolwn di fel ein Creawdwr,  
am dy bresenoldeb yn y nef y tu hwnt i eiriau 
a’th bresenoldeb ar y ddaear y tu hwnt i’n deall. 
Trwy dy Fab Iesu Grist, ymollyngwn i’th ofal tyner, 
ti ddechreuad a chyflawniad popeth.
Gogoniant hyd byth i ti,
Dduw ein Tad, gyda’r Mab a’r Ysbryd Glân.
Amen.
Cwestiynau
Personol: Sut ydym i ddeall Duw fel presenoldeb cariadus yn ein bywydau?
Lleol: Pwy yn ein cymuned allwn ni eu hanrhydeddu â thynerwch a chariad?
Byd-eang: Sut ydym yn adnabod presenoldeb cariadus Duw yn y byd?
Ewch a Gwnewch
(www.ctbi.org.uk/goanddo)
Personol: Meddyliwch am ffyrdd o fynegi cariad Duw yn ymarferol tuag at gymydog.
Lleol: Meddyliwch am ffyrdd o anrhydeddu Corff Crist, yr ydym oll yn rhan ohono.
Byd-eang: Gan ddefnyddio map o’r byd, trefnwch i weddïo gydag eraill dros y byd cyfan am saith diwrnod.

Diwrnod 7
Rhodd Crist
Adnod ar gyfer y Diwrnod
‘Ond i bob un ohonom rhoddwyd gras, ei ran o rodd Crist.’ (Effesiaid 4:7)
Darlleniadau o’r Beibl
Jeremeia:4-9
Salm 131
Luc 4:17-19
Sylwadau
Mae’r Eglwys a’i holl ffurfiau a chymunedau lleol yn unigryw yn eu hamrywiaeth, sy’n deillio oddi wrth Dduw ei hun. Cyflwynwyd rhodd amrywiaeth gan un Duw, er un diben a chydag un gobaith. Fel Eglwys unedig, gallwn brofi realiti gras, rhodd Crist sy’n ein grymuso i weithio fel cyd-grewyr â Duw wrth i ni ddychmygu a gweithredu breuddwyd Duw ar gyfer pawb: Teyrnas Dduw yma ar y ddaear. Dechreuad hynny yw i ni gydnabod cyfoeth a grym ein Gwneuthurwr yng nghanol ein hamrywiaeth. Mae hynny’n ein hysgogi i ddod at ein gilydd, gyda Christ i ni’n sylfaen a’r Ysbryd Glân yn anogaeth, gan ogoneddu Duw yn ein hundod a’n cenhadaeth. Fel yr Eglwys, yn benderfynol unedig ac yn rhyfeddol amrywiol, rydym yn gwneud y Duw anweledig yn weladwy i’r byd wrth i ni rannu rhodd Crist yn hael i bawb y mae Duw’n eu galw’n yn deulu iddo.
Myfyrdod
Ond dim ond plentyn bach ydw i,
sut arall fyddech chi’n disgwyl i mi ymddwyn?
Beth arall oeddech chi’n meddwl fy mod i’n mynd i’w wneud,
heblaw chwarae ac ymhyfrydu yn y fi fel y’m crëwyd,
i ddawnsio rhwng colofnau doethineb a gobaith,
i lunio rhigymau a chanu nerth fy mhen?!
A hynny gyda Duw i mi’n dyst,
â geiriau mor ddwfn ryfeddol yn eneinio nid yn unig fy ngwefusau, 
ond yn tanio’n dyner yng nghraidd fy enaid: 
O’r Eglwys,, 
gobeithia yn yr Arglwydd am byth
o’r dydd heddiw a hyd yn oes oesoedd...


Gweddi
Arglwydd Iesu Grist, 
cyflwynaist rasusau rhyfeddol a doniau lawer i ni 
er mwyn adeiladu dy Gorff, yr Eglwys. 
Cynorthwya ni i gofleidio ac i 	gydnabod ein hunaniaeth unigryw bob un 
fel y byddwn yn ymuno fel plant yn rhyfeddod amrywiaeth dy wneud a’th greu.
Anadla dy Ysbryd creadigol ynom, 
fel y gallwn ymateb a lledaenu dy air, dy freuddwyd, dy ras a’th harddwch
i bobman y gallwn ei gyrraedd,
gan weddïo, yng nghanol ein chwarae, yn dy enw di.
Amen.
Cwestiynau
Beth yw rhoddion Crist i chi?
Lle rydych chi’n gweld mynegi cyfoeth Breuddwyd Duw a’i Deyrnas mewn amrywiol ffyrdd yn eich cyd-destun lleol?
· Sut allwn ni fel Eglwys roi delfrydau amrywiaeth, cynhwysiant a chydraddoldeb ar waith – mewn ffyrdd sy’n eu cynnal yn yr oes sydd ohoni?
Ewch a Gwnewch
(www.ctbi.org.uk/goanddo)
Personol: Siaradwch â nifer o bobl y gallwch ymddiried ynddynt ynghylch pa ddoniau maent yn eu canfod ynoch chi ac ystyriwch sut gallwch fuddsoddi yn y doniau hynny a’u defnyddio yng ngwasanaeth Duw.
Lleol: Chwiliwch am brosiectau yn eich ardal sy’n enghreifftiau da o grwpiau amrywiol yn dod ynghyd, a gwirfoddolwch.
Byd-eang: Lle ydych chi’n gweld allgáu a defnyddio gwahaniaeth fel arf o fewn cymdeithas? Ystyriwch hanesion gan Gymorth Cristnogol a CAFOD o wahanol rannau o’r byd a rhowch gynnig ar rai o’u hawgrymiadau ynghylch gweithredu.

Diwrnod 8
Tyfu hyd at Grist
Adnod ar gyfer y Diwrnod
‘Yr anrhegion a roddodd oedd ... am adeiladu corff Crist, nes i bob un ohonom ddod i undod y ffydd a gwybodaeth Mab Duw, i aeddfedrwydd, i fesur statws llawn Crist.’
(Effesiaid 4:11-13)
Darlleniadau o’r Beibl
Diarhebion 9:10
Salm 119:97-103
Marc 12:28–34a
Sylwadau
Yn Effesiaid 4:13 datguddir i ni weledigaeth o gyfanrwydd Corff unedig Crist – trwy undod mewn ffydd ac aeddfedrwydd hyd lawnder statws Crist. Rydym yn cael ein gwahodd i brofi realiti sy’n fwy na gwybod; mae’n gorfforol fyw. Gwybod nad ydych chi’n gwybod popeth yw dechrau doethineb. Wrth i ni gamu ymlaen yn ostyngedig mewn syfrdan (ystyr arall i ofn), gallwn ddarganfod llwybrau tuag at aeddfedrwydd sy’n newid bywyd ac yn cynnig adnewyddiad nid yn unig ar ein cyfer ninnau’n bersonol, ond hefyd ar gyfer yr Eglwys, a thrwy’r Eglwys, ar gyfer y byd. Mae’n golygu dod yn debycach i Iesu ym mhob ffordd: caru fel mae yntau’n caru, gwasanaethu fel mae yntau’n gwasanaethu, ac adlewyrchu ei gymeriad.  Fe’n gelwir i gyd-gerdded ar ein taith ysbrydol, gan geisio undod â’n gilydd, tyfu yn ein profiad byw o Fab Duw ac ymdrechu tuag at lawnder statws Crist.
Myfyrdod
Mae dy air yn oedi ynof fi
	fel blas melyster mêl,
cyfoethog a chyflawn.

Blasaf dy berarogl,
	yfaf o hyfrydwch dy ffyrdd
	gan ddyfnhau sawr fy enaid innau.

Wrth i’th bresenoldeb gyfoethogi 
	fy mod,
a’th Ysbryd
	wedi’i dywallt drosof, gan dreiddio
	drwy fy meddyliau a’m teimladau dirgelaf,

rwyt yn fy hudo
	tuag at lwybr gwell,
	wedi’i balmentu â’th gyfoeth,
	lle troedia dy blant –
pawb ohonom
yn teithio
yn ymhyfrydu
yn dilyn
yn dod yn bobl newydd.
Gweddi
Bydded i mi esgyn gyda thi, Oleuni’r Byd, 
wedi fy ngalw i rannu gras a thrugaredd.
Bydded i mi deithio wrth arweiniad dy Ysbryd,
wedi fy ngalw at lwybr cyfiawnder a heddwch.
Bydded i mi orffwys gan obeithio am 	bethau da
yn y mannau yn dy greadigaeth lle byddi di, O Dduw, yn fy ngalw i fod yn offeryn iachâd.
Bydded i bawb ohonom, â dewrder a llawenydd,
weithio’n ffyddlon er dyfodiad dy deyrnas.
Gogoniant i’r Tad ac i’r Mab ac i’r Ysbryd Glân.
Yn awr a phob amser hyd yn oes oesoedd.
Amen.
Cwestiynau
Personol: Lle ydych chi wedi profi her ‘ymestyn’ wrth i chi ymdrechu am statws llawn Crist? Myfyriwch ar yr hyn y gwnaethoch ei ddysgu drwy hynny.
Lleol: Pwy sydd ei angen arnom i’n hymestyn rhywfaint rhagor wrth i ni weithredu cariad a gwasanaethu o fewn ein cyd-destun lleol?
Byd-eang: Gyda phwy mae angen i ni deithio er mwyn ein hymestyn wrth i ni weithredu cariad a gwasanaethu mewn cyd-destun cenedlaethol a byd-eang?
Byd-eang: aaaaaa Ewch a Gwnewch
(see www.ctbi.org.uk/goanddo)
Personol: Myfyriwch ynghylch lle rydych chi’n ofni mynd. Sgwrsiwch gyda rhywun rydych chi’n ymddiried ynddynt ynglŷn â chyfleoedd i wneud gwaith disgybl sy’n teimlo’n heriol.
Lleol: Chwiliwch am grŵp neu weithgaredd lleol all ymestyn eich ffydd a’ch gwasanaeth, a dysgwch ychydig mwy trwy ymgysylltu â nhw.
Byd-eang: Dewch o hyd i rywbeth sy’n teimlo’n ddiwylliannol bell ac yn anghyfforddus i chi a chanfyddwch fwy am hynny a dysgu oddi wrtho. 


ADDOLIAD ECIWMENAIDD
Fersiwn A
“Un Corff, Un Ysbryd ”
© Churches Together in Britain and Ireland
Daw’r drefn gwasanaeth hon oddi wrth Eglwys Apostolaidd Armenia ac mae’n wahoddiad i addoli o fewn y traddodiad Uniongred. Gellir canfod trefn amgen yn Fersiwn B.
Gweddi’r Arglwydd
Arweinydd	Bendigedig yw ein Harglwydd Iesu Grist. Amen.
Cynulleidfa		Ein Tad yr hwn wyt yn y nefoedd, sancteiddier dy enw. 
		Deled dy deyrnas.  
		Gwneler dy ewyllys ar y ddaear megis y mae yn y nefoedd. 
		Dyro i ni heddiw ein bara beunyddiol  
		a maddau i ni ein dyledion fel y maddeuwn ninnau i’n dyledwyr. 
		Ac nac arwain ni i brofedigaeth eithr gwared ni rhag drwg.
Arweinydd		Canys eiddot ti yw’r deyrnas, a’r nerth, a’r gogoniant yn oes oesoedd.
Cynulleidfa		Amen.
Blaenweddi
Darllenydd 1	Bendigedig fyddo enw’r Arglwydd byth bythoedd, gan fod ei enw yn wyneb yr haul.
Darllenydd 2	Drwy’r Arglwydd bendithir holl genhedloedd y ddaear a bydd yr holl genedlaethau’n ei addoli.
Darllenydd 1	Bendigedig yw Arglwydd Dduw Israel, unig gyflawnydd gweithredoedd rhyfeddol. Bendigedig fydd ei enw gogoneddus hyd byth. Llenwir yr holl fyd â’i ogoniant.
Cynulleidfa		Amen! Amen!
Darllenydd 2		Gogoniant i’r Tad ac i’r Mab ac i’r Ysbryd Glân.
Darllenydd 1		Yn awr a phob amser a hyd yn oes oesoedd.
Cynulleidfa		Amen.
Darllenydd 2		Eto mewn tangnefedd, atolygwn ar yr Arglwydd i wrando ein gweddïau, ein dyrchafu i fywyd a thrugarhau wrthym.
Arweinydd		Bendith a gogoniant i’r Tad ac i’r Mab ac i’r Ysbryd Glân. Yn awr a phob amser a hyd yn oes oesoedd.
Cynulleidfa		Amen.
Salm 72:15-18 (addaswyd)
Emyn (ar thema goleuni)
Tra byddir yn canu’r emyn, goleuir cannwyll fawr ym mhen blaen yr eglwys.
Litani
Darllenydd	O godiad haul yn y dwyrain hyd y machlud yn y gorllewin, a ledled y byd Cristnogol, lle bynnag y bo pobl yn galw ar enw’r Arglwydd mewn sancteiddrwydd – trwy eu gweddïau a’u hymbil bydded i’r Arglwydd drugarhau 	wrthym. Erfyniwn ar Dduw i’n rhyddhau oddi wrth bechod ac oddi wrth demtasiynau’r byd. Bydded i’r Arglwydd dderbyn addunedau a deisyfiadau ein calonnau a’n cyfrif yn deilwng o’i ffydd a’i orchmynion ynghyd â’i holl saint. 	Hollalluog Arglwydd ein Duw, dyrchafa ni i fywyd a thrugarha wrthym.
Cynulleidfa 	Dyrchafa ni i fywyd, O Arglwydd.
Darllenydd	(Os cynhelir y gwasanaeth yn y bore)
Y bydd yr Arglwydd yn hebrwng i mewn y bore heulog hwn 	ac yn ein cyfarwyddo drwy’r diwrnod sy’n dilyn mewn tangnefedd; mewn ffydd, deisyfwn ar yr Arglwydd.
neu
 	(Os cynhelir y gwasanaeth gyda’r hwyr)
	Y bydd yr Arglwydd yn hebrwng i mewn yr hwyr sy’n dod a’r nos fydd yn dilyn mewn tangnefedd; mewn ffydd, deisyfwn ar yr Arglwydd.
Cynulleidfa 	Caniatâ hynny, O Arglwydd.
Darllenydd	Am i angel tangnefedd fod yn warchodwr i ni, ymbiliwn ar yr Arglwydd.
Cynulleidfa 	Caniatâ hynny, O Arglwydd.
Darllenydd	Am faddeuant a rhyddhad oddi wrth ein camweddau, ymbiliwn ar yr Arglwydd.
Cynulleidfa 	Caniatâ hynny, O Arglwydd.
Darllenydd	Am nerth rhyfeddol a grymus y groes sanctaidd i’n cynorthwyo, ymbiliwn ar yr Arglwydd.
Cynulleidfa 	Caniatâ hynny, O Arglwydd.
Darllenydd	Unwaith eto, am ein ffydd ddilys a sanctaidd, bawb ynghyd, ymbiliwn ar yr Arglwydd.
Cynulleidfa 	Arglwydd, trugarha.
Darllenydd	Cyflwynwn ein hunain a’n gilydd i’n Harglwydd Dduw Hollalluog.
Cynulleidfa 	Cyflwynwn ein hunain i ti, o Arglwydd.
Darllenydd	Trugarha wrthym, Arglwydd ein Duw, yn dy fawr drugaredd. Dywedwn ynghyd:
Cynulleidfa 	Arglwydd, trugarha. Arglwydd, trugarha. 
Arglwydd, trugarha.
Gweddi a Rhannu Arwydd Tangnefedd
Gall yr Arweinydd wynebu tua’r dwyrain ar gyfer y weddi hon, gan weddïo â breichiau estynedig:
Arweinydd	O godiad haul yn y dwyrain hyd y machlud yn y gorllewin, bendigedig wyt ti, o Arglwydd, gan mai ti yw’r Brenin, ac y mawrygir dy enw ledled y bydysawd. Boed i’n salmau atseinio’n felys yn dy glyw. Bydded i gyfiawnder wawrio o’th berffeithrwydd ac esgyn uwchlaw ein gwendid, a gogonedder dy enw sancteiddiaf. A bydded i ni ddod yn deilwng i gadw d ’ orchmynion ac i ganu mawl a gogoniant i’r Tad ac i’r Mab ac i’r Ysbryd Glân, yn awr a phob amser a hyd yn oes oesoedd. Amen.
Mae’r Arweinydd yn troi at y bobl a gall wneud arwydd y groes, gan ddweud:
Arweinydd	Tangnefedd a fo i bawb.
Cynulleidfa 	A chyda’th ysbryd dithau.
Gall y bobl gyfnewid arwydd tangnefedd addas.
Darllenydd	Ymgrymwn gerbron Duw.
Ymgryma’r bobl gerbron Duw yn addolgar, gan ddweud:
Cynulleidfa 	Ger dy fron, o Arglwydd.
Gall yr Arweinydd wynebu tua’r Dwyrain a gweddïo eto, gan ddweud:
Arweinydd	Dduw anfarwol, Dduw tragwyddol, buost yn doriad gwawr y goleuni yn y byd hwn gan ein goleuo o dywyllwch ein 	pechod. Dduw anfeidrol, daethost i’n bodolaeth feidrol, gan dywallt doniau’r Ysbryd Glân yn helaethwych ar dy greaduriaid. Yn awr a hyd dragwyddoldeb, fe’th folir, y Duw goruchaf, gyda’r Tad a’r Ysbryd Sancteiddiolaf, yn awr a phob amser a hyd yn oes oesoedd.
Cynulleidfa 	Amen.
Darlleniadau o’r Ysgrythur
Darllenydd 1	Daw’r darlleniad hwn o broffwydoliaeth Eseia (58:6-11).
		Onid dyma’r dydd ympryd a ddewisais: 
		tynnu ymaith rwymau anghyfiawn, 
		a llacio clymau’r iau, 
		gollwng yn rhydd y rhai a orthrymwyd, 
		a dryllio pob iau? 
		Onid rhannu dy fara gyda’r newynog, 
		a derbyn y tlawd digartref i’th dŷ, 
		dilladu’r noeth pan y’i gweli, 
		a pheidio ag ymguddio rhag dy deulu dy hun? 
		Yna fe ddisgleiria d ’ oleuni fel y wawr, 
		a byddi’n ffynnu mewn iechyd yn fuan; 
		bydd dy gyfiawnder yn mynd o’th flaen, 
		a gogoniant yr Arglwydd yn dy ddilyn. 
		Pan elwi, bydd yr Arglwydd yn ateb, 
		a phan waeddi, fe ddywed, ‘Dyma fi.’
Os symudi’r gorthrwm ymaith, 
		os peidi â chodi bys i gyhuddo ar gam, 
		os rhoddi o’th fodd i’r anghenus, 
		a diwallu angen y cystuddiol, 
		yna cyfyd goleuni i ti o’r tywyllwch, 
		a bydd y caddug fel canol dydd. 
		Bydd yr Arglwydd yn dy arwain bob amser, 
		yn diwallu dy angen mewn cyfnod sych, 
		ac yn cryfhau dy esgyrn; 
		yna byddi fel gardd ddyfradwy, 
		ac fel ffynnon ddŵr 
		a’i dyfroedd heb ballu.
Darllenydd 2	Daw’r darlleniad hwn o Lythyr yr Apostol Paul at yr Effesiaid (4:1-13).
Yr wyf fi, felly, sy’n garcharor er mwyn yr Arglwydd, yn eich annog i fyw yn deilwng o’r alwad a gawsoch. Byddwch yn ostyngedig ac addfwyn ym mhob peth, ac yn amyneddgar, gan oddef eich gilydd mewn cariad. Ymrowch I gadw, â rhwymyn tangnefedd, yr undod y mae ’ r Ysbryd yn ei roi. Un corff sydd, ac un Ysbryd, yn union fel mai un yw’r gobaith sy’n ymhlyg yn eich galwad; un Arglwydd, un ffydd, un bedydd, un Duw a Thad i bawb, yr hwn sydd goruwch pawb, a thrwy bawb, ac ym mhawb. 
Ond i bob un ohonom rhoddwyd gras, ei ran o rodd Crist. Am hynny y mae ’ r Ysgrythur yn dweud: 
‘Esgynnodd i’r uchelder, gan arwain ei garcharorion yn gaeth; 
rhoddodd roddion i bobl.’ 
Beth yw ystyr ‘esgynnodd’? Onid yw’n golygu ei fod wedi disgyn hefyd i barthau isaf y ddaear? Yr un a ddisgynnodd yw’r un a esgynnodd hefyd ymhell uwchlaw’r nefoedd i gyd, i lenwi’r holl greadigaeth. A dyma’i roddion: rhai i fod yn apostolion, rhai yn broffwydi, rhai yn efengylwyr, rhai yn fugeiliaid ac yn athrawon, i gymhwyso’r saint i waith gweinidogaeth, i adeiladu corff Crist. Felly y cyrhaeddwn oll hyd at yr undod a berthyn i’r ffydd ac i adnabyddiaeth o Fab Duw. Y nod yw dynoliaeth lawn dwf, a’r mesur yw’r aeddfedrwydd sy’n perthyn i gyflawnder Crist.
Côr neu Godwr Canu/Cynulleidfa	Alelwia. Alelwia.
					Canys gyda thi mae ffynnon bywyd;
					yn dy oleuni dithau y gwelwn oleuni.
Darllenydd 	Alelwia. Cyfodwch ar eich traed.
Mae’r Arweinydd yn troi at y bobl a gall wneud arwydd y groes, gan ddweud:
Arweinydd	Tangnefedd fo i bawb.
Cynulleidfa 	A chyda’th ysbryd dithau.
Darllenydd 	Gwrandewch yn astud ar Efengyl Sanctaidd Iesu Grist yn ôl Ioan (12:31-36).
Côr neu Godwr Canu	Gogoniant i ti, Arglwydd ein Duw.
Darllenydd	Dalier sylw! Mae Duw yn llefaru.
[Meddai Iesu wrth y dorf:] ‘Dyma awr barnu’r byd hwn; yn awr y mae tywysog y byd hwn i gael ei fwrw allan. A minnau, os caf fy nyrchafu oddi ar y ddaear, fe dynnaf bawb ataf fy hun.’ Dywedodd hyn i ddangos beth fyddai dull y farwolaeth oedd yn ei aros. Yna atebodd y dyrfa ef: ‘Yr ydym ni wedi dysgu o’r Gyfraith fod y Meseia i aros am byth. Sut yr wyt ti’n dweud, felly, bod yn rhaid i Fab y Dyn gael ei ddyrchafu? Pwy yw’r Mab y Dyn yma?’
Dywedodd Iesu wrthynt, ‘Am ychydig amser eto y bydd y goleuni yn eich plith. Rhodiwch tra bo’r goleuni gennych, rhag i’r tywyllwch eich goddiweddyd. Nid yw’r sawl sy’n rhodio yn y tywyllwch yn gwybod lle y mae’n mynd. Tra bo’r goleuni gennych, credwch yn y goleuni, ac felly plant y goleuni fyddwch.’
Côr neu Godwr Canu	Gogoniant i ti, ein Harglwydd Iesu Grist.
Pregeth/Homili
Gweddi
Darllenydd	Arglwydd grasol, Dduw pawb,
tywysydd y colledig, goleuni’r rhai sydd yn y tywyllwch.
Mae ein llygaid yn troi atat ti, clyw ein gweddïau.
Bydded i haul dy ogoniant ddisgleirio, gan roi bywyd a goleuni i bawb, o’r dwyrain i’r gorllewin, ac o’r gogledd i’r de. Bydded i belydrau gwawr dy wanwyn tragwyddol ddeffro ni sy’n disgwyl dy ddyfodiad.
Iesu Grist, y Golau o’r Goleuni, triga ynom ni, sydd wedi dod ynghyd i addoli dy enw sanctaidd a gwerthfawr. Bydded i’th ddisgleirdeb bywiol danio ynom gariad dyfnach at ein gilydd. Bydded i’th oleuni tanbaid ennyn ynom undod mwy llewyrchus yn feunyddiol. Fel blodau amrywiol yng ngardd dy Deyrnas, bydded i’th loywder dwyfol ein hysbrydoli I gyd-flodeuo. Ac felly, oll yn un, bydded i ni bob amser mewn 	llawenydd dy foli a’th ogoneddu, ynghyd â’r Tad a’r Ysbryd Glân, yn awr a phob amser a hyd yn oes oesoedd. Amen.
Addaswyd o eiriau Sant Gregor o Narek
Salm Ymatebol
Mae dwy ochr y gynulleidfa yn adrodd neu’n canu adnodau’r salm bob yn ail, gyda phawb yn ymuno yn yr ymateb. Tra adroddir neu lafargenir y salm, dosberthir canhwyllau i’r bobl..
Darllenydd	Mae ein llygaid yn troi atat ti, o Dduw pawb. Trugarha wrthym a chlyw ein gweddïau.
Cynulleidfa 	Mae ein llygaid yn troi atat ti, o Dduw pawb. Trugarha wrthym a chlyw ein gweddïau.
Ochr 1	Y mae’r Arglwydd yn frenin; gorfoledded y ddaear, bydded ynysoedd lawer yn llawen!
Ochr 2	Y mae cymylau a thywyllwch o’i amgylch,
cyfiawnder a barn yn sylfaen i’w orsedd.
Cynulleidfa 	Mae ein llygaid yn troi atat ti, o Dduw pawb. Trugarha wrthym a chlyw ein gweddïau.
Ochr 1	Mae tân yn mynd o’i flaen,
ac yn llosgi ei elynion oddi amgylch.
Ochr 2	Y mae ei fellt yn goleuo’r byd,
a’r ddaear yn gweld ac yn crynu..
Cynulleidfa 	Mae ein llygaid yn troi atat ti, o Dduw pawb. Trugarha wrthym a chlyw ein gweddïau.
Ochr 1	Y mae’r mynyddoedd yn toddi fel cwyr o flaen yr Arglwydd,
o flaen Arglwydd yr holl ddaear.
Ochr 2	Y mae’r nefoedd yn cyhoeddi ei gyfiawnder,
a’r holl bobloedd yn gweld ei ogoniant.
Cynulleidfa 	Mae ein llygaid yn troi atat ti, o Dduw pawb. Trugarha wrthym a chlyw ein gweddïau.
Ochr 1	Bydded cywilydd ar yr holl addolwyr delwau,
sy’n ymffrostio mewn eilunod;
ymgrymwch iddo ef, yr holl dduwiau.
Ochr 2	Clywodd Seion a llawenhau, ac yr oedd trefi Jwda yn gorfoleddu,
o achos dy farnedigaethau, o Arglwydd.
Cynulleidfa 	Mae ein llygaid yn troi atat ti, o Dduw pawb. Trugarha wrthym a chlyw ein gweddïau.
Ochr 1	Oherwydd yr wyt ti, Arglwydd, yn oruchaf dros yr holl ddaear;
yr wyt wedi dy ddyrchafu'n uwch o lawer na’r holl dduwiau.
Ochr 2	Y mae’r Arglwydd yn caru’r rhai sy’n casáu drygioni,
y mae’n cadw bywydau ei ffyddloniaid,
ac yn eu gwaredu o ddwylo’r drygionus.
Cynulleidfa 	Mae ein llygaid yn troi atat ti, o Dduw pawb. Trugarha wrthym a chlyw ein gweddïau.
Ochr 1	Heuwyd goleuni ar y cyfiawn,
a llawenydd ar yr uniawn o galon.
Ochr 2	Llawenhewch yn yr Arglwydd, rai cyfiawn,
a moliannwch ei enw sanctaidd!
Cynulleidfa 	Gogoniant i’r Tad ac i’r Mab ac i’r Ysbryd Glân.
Yn awr a phob amser a hyd yn oes oesoedd. Amen.
Salm 97
Emyn (ar thema Duw yn ein goleuo)
Tra cenir yr emyn, mae dau o bobl ifanc sy’n cludo canhwyllau neu daprau heb eu goleuo yn eu cynnau o’r gannwyll ganolog a rhennir y goleuni â phawb sydd yn yr eglwys.
Y Credo
Arweinydd	Yng ngloywder goleuni Doethineb Crist,
cyffeswn ynghyd ein ffydd gyffredin.
Cynulleidfa 	Credwn yn un Duw,
		y Tad hollalluog,
		gwneuthurwr nef a daear,
		a phob peth gweledig ac anweledig.
		Credwn yn un Arglwydd Iesu Grist,
		unig Fab Duw,
		a genhedlwyd gan y Tad cyn yr holl oesoedd,
		Llewyrch o Lewyrch,
		gwir Dduw o wir Dduw,
		wedi ei genhedlu, nid wedi ei wneuthur,
		yn un hanfod â’r Tad,
		a thrwyddo ef y gwnaed pob peth:
		yr hwn er ein mwyn ni ac er ein hiachawdwriaeth
		a ddisgynnodd o’r nefoedd,
		ac a wnaed yn gnawd trwy’r Ysbryd Glân
		o Fair Forwyn,
		ac a wnaethpwyd yn ddyn,
		ac a groeshoeliwyd hefyd drosom dan Pontius Pilat.
		Dioddefodd angau ac fe’i claddwyd.
		Atgyfododd y trydydd dydd yn ôl yr Ysgrythurau,
		ac esgynnodd i’r nef,
		ac y mae’n eistedd ar ddeheulaw’r Tad.
		A daw drachefn mewn gogoniant
		i farnu’r byw a’r meirw:
ac ar ei deyrnas ni bydd diwedd.
		Credwn yn yr Ysbryd Glân,
		yr Arglwydd, rhoddwr bywyd,
		sy’n deillio o’r Tad,
		yr hwn gyda’r Tad a’r Mab
		a gydaddolir ac a gydogoneddir,
		ac a lefarodd trwy’r proffwydi.
		Credwn yn un Eglwys lân gatholig ac apostolig.
		Cydnabyddwn un Bedydd er maddeuant pechodau.
		A disgwyliwn am atgyfodiad y meirw,
		a bywyd y byd sydd i ddyfod. Amen
Gweddïau i gloi
Arweinydd	Unwaith eto, mewn tangnefedd, ymbiliwn ar yr Arglwydd.
Gogoneddwn Dduw Hollalluog, a dywynnodd ei oleuni ar ei greaduriaid. Yn awr, bydded iddo unwaith eto dywynnu ei drugaredd hael ar y rhai sy’n gogoneddu ei enw mewn cân. Hollalluog Arglwydd ein Duw, dyrchafa ni i fywyd a thrugarha wrthym.
Cynulleidfa 	Arglwydd, trugarha. Arglwydd, trugarha. Arglwydd, trugarha.
Arweinydd	Arglwydd Iesu Grist, graslon a hollalluog, Fab Duw, ti yw’r gwir Oleuni, a fwriodd allan dywyllwch pechod, ac a lewyrchodd yn ein calonnau â llawenydd a gobaith dy Deyrnas dragwyddol.
Cynulleidfa 	Arglwydd, trugarha.
Arweinydd	Arglwydd cariadus, derbynia weddïau dy holl blant ffyddlon ledled y byd, sy’n galw arnat ti ag un meddwl, un llais ac un galon. Trwy dy ddisgybl annwyl Ioan, addewaist, os ydym yn cerdded yn dy oleuni, y byddwn yn mwynhau cymundeb â’n gilydd, ac y bydd dy waed gwerthfawr yn ein glanhau o bob pechod. Tyrd â’r cymundeb bendigedig hwnnw i ni, o Waredwr!
Cynulleidfa 	Arglwydd, trugarha.
Arweinydd	Caniatâ i ni dangnefedd, o Arglwydd cariadus, a dilea felltith aflonyddwch a thrais mewn cymdeithas oddi ar wyneb y ddaear. Tro galonnau pawb sy’n rhyfela a chyffwrdd â chlwyfau pawb sy’n dioddef oherwydd rhyfel. Cysura’r 	holl garcharorion rhyfel a dwg hwy adref ar fyrder. Bydded i oleuni dy gariad ddisgleirio yn holl fannau tywyll ein byd a phrysura’r dydd y gall yr holl bobloedd fyw mewn heddwch ar sylfaen cyfiawnder.
Cynulleidfa 	Arglwydd, trugarha.
Arweinydd	Arglwydd Iesu Grist, ein noddfa a’n lloches, edrych yn dosturiol ar ffoaduriaid ledled y byd, y rhai sy’n dioddef ing dadleoli a cholli eu cartrefi. Ysgoga ni i amlygu ein cymundeb â thi, â hwy ac â’n gilydd trwy gynnig lletygarwch a chymorth cariadus.
Cynulleidfa 	Arglwydd, trugarha.
Arweinydd	Grist ein Gwaredwr, gweddïwn dros bobl Armenia ac Artsakh, a’u cydwladwyr ledled y byd, a drodd amser maith yn ôl at dy oleuni trwy bregethu yr Apostol Thadeus a thystiolaeth wyrthiol Sant Gregor yr Ymoleuwr.
Cynulleidfa 	Arglwydd, trugarha.
Arweinydd	Llewyrcha oleuni dy gyfiawnder a’th ddoethineb ar dy holl greaduriaid. Gwna ni’n blant y goleuni a phlant y dydd, fel y gallwn bob amser fyw ein bywydau o barch tuag atat, a dod, ar gyfer yr holl fyd, yn rhai sy’n adlewyrchu’n deilwng dy oleuni bywiol.
Cynulleidfa 	Arglwydd, trugarha.
Arweinydd	Oherwydd ti yw ein Gwaredwr, ac i ti y bo’r gogoniant, yr awdurdod a’r anrhydedd,
yn awr a phob amser a hyd yn oes oesoedd.
Cynulleidfa 	Amen.
Emyn (ar thema Crist yn ein harwain drwy’r byd i’r nef)
Gweddi’r Arglwydd
Arweinydd	Bendigedig yw ein Harglwydd Iesu Grist.
Cynulleidfa 	Amen.
Cynulleidfa 	Ein Tad, yr hwn wyt yn y nefoedd, sancteiddier dy enw. 
		Deled dy deyrnas. 
		Gwneler dy ewyllys, megis yn y nef, felly ar y ddaear hefyd. 
		Dyro i ni heddiw ein bara beunyddiol 
		a maddau i ni ein dyledion fel y maddeuwn ninnau i’n dyledwyr. 
		Ac nac arwain ni i brofedigaeth, eithr gwared ni rhag drwg. 
	Canys eiddot ti yw’r deyrnas, a’r nerth, a’r gogoniant yn oes oesoedd. Amen.
Arweinydd	Gras ein Harglwydd Iesu Grist, a chariad Duw, a chymdeithas yr Ysbryd Glân a fo gyda chwi oll.
Cynulleidfa 	Amen


ADDOLIAD ECIWMENAIDD
Fersiwn B
“Un Corff, Un Ysbryd ”
Gwasanaeth yn y drefn Uniongred Armenaidd yw fersiwn gwreiddiol (A) y gwasanaeth hwn. Fersiwn diwygiedig (B) yw hwn ar gyfer y rhai y byddai’n well ganddynt wasanaeth y gellir ei addasu fel y dymunir yn unol â’r arfer yn lleol.
Galwad i Addoli
Bendigedig fyddo enw’r Arglwydd hyd byth, yr enw sydd yn wyneb yr haul.
Bendithir holl genhedloedd y ddaear a bydd yr holl genedlaethau’n moli’r Arglwydd.
Bendigedig yw Arglwydd Dduw Israel, unig gyflawnydd gweithredoedd rhyfeddol. Bendigedig fydd ei enw gogoneddus hyd byth. Llenwir yr holl fyd 
â’i ogoniant.
Cynulleidfa 	Amen! Amen!
Emyn (ar thema goleuni)
Tra byddir yn canu’r emyn, goleuir cannwyll ym mhen blaen y man cyfarfod.
Gweddi Agoriadol
O godiad haul yn y dwyrain hyd y machlud yn y gorllewin,
	gan bawb ym mhob lle,
	cyhoedder sancteiddrwydd yr Arglwydd.
Bydded i’r sancteiddrwydd hwnnw ddod fel goleuni i’n plith,
	gan gyfarwyddo ein taith ar hyd llwybrau tangnefedd.
Gan gydgerdded ag angylion tangnefedd,
	bydded i ni gael ein harwain oddi wrth demtasiwn a phechod.
Gan glywed geiriau trugaredd,
	bydded i ni brofi maddeuant, cariad a rhyddid.
Gan wybod grym yr atgyfodiad 
	bydded i ni gael ein dyrchafu i’r un goleuni.
Wedi ein galw i gymdeithas pobl ffyddlon Duw,
	bydded i ni ddod ynghyd mewn tangnefedd.
Tangnefedd a fo gyda chwi
A chyda’th ysbryd dithau.
Gellir rhannu arwydd o dangnefedd.
Darlleniadau o’r Ysgrythur
Darllenydd 1	Daw’r darlleniad hwn o Broffwydoliaeth Eseia (58:6-11).
		Onid dyma’r dydd ympryd a ddewisais: 
		tynnu ymaith rwymau anghyfiawn, 
		a llacio clymau’r iau, 
		gollwng yn rhydd y rhai a orthrymwyd,
		a dryllio pob iau? 
		Onid rhannu dy fara gyda’r newynog, 
		a derbyn y tlawd digartref i’th dŷ,
		dilladu’r noeth pan y’i gweli,
		a pheidio ag ymguddio rhag dy deulu dy hun? 
		Yna fe ddisgleiria d ’ oleuni fel y wawr, 
		a byddi’n ffynnu mewn iechyd yn fuan; 
		bydd dy gyfiawnder yn mynd o’th flaen, 
		a gogoniant yr Arglwydd yn dy ddilyn. 
		Pan elwi, bydd yr Arglwydd yn ateb, 
		a phan waeddi, fe ddywed, ‘Dyma fi’.
		Os symudi’r gorthrwm ymaith, 
		os peidi â chodi bys i gyhuddo ar gam, 
		os rhoddi o’th fodd i’r anghenus, 
		a diwallu angen y cystuddiol, 
		yna cyfyd goleuni i ti o’r tywyllwch, 
		a bydd y caddug fel canol dydd. 
		Bydd yr Arglwydd yn dy arwain bob amser, 
		yn diwallu dy angen mewn cyfnod sych,
ac yn cryfhau dy esgyrn; 
		yna byddi fel gardd ddyfradwy, 
		ac fel ffynnon ddŵr 
		a’i dyfroedd heb ballu.
Gellir canu emyn neu gân.
Darllenydd 2	Daw’r darlleniad hwn o Lythyr yr Apostol Paul at yr Effesiaid (4:1-13).

Yr wyf fi, felly, sy’n garcharor er mwyn yr Arglwydd, yn eich annog i fyw yn deilwng o’r alwad a gawsoch. Byddwch yn ostyngedig ac addfwyn ym mhob peth, ac yn amyneddgar, gan oddef eich gilydd mewn cariad. Ymrowch i gadw, â rhwymyn tangnefedd, yr undod y mae ’ r Ysbryd yn ei roi. Un corff sydd, ac un Ysbryd, yn union fel mai un yw’r gobaith sy’n ymhlyg yn eich galwad; un Arglwydd, un ffydd, 	un bedydd, un Duw a Thad i bawb, yr hwn sydd goruwch pawb, a thrwy bawb, ac ym mhawb.
Ond i bob un ohonom rhoddwyd gras, ei ran o rodd Crist. Am hynny y mae’r Ysgrythur yn dweud:
‘Esgynnodd i’r uchelder, gan arwain ei garcharorion yn gaeth; 
rhoddodd roddion i bobl.’
Beth yw ystyr ‘esgynnodd’? Onid yw’n golygu ei fod wedi disgyn hefyd i barthau isaf y ddaear? Yr un a ddisgynnodd yw’r un a esgynnodd hefyd ymhell uwchlaw’r nefoedd i gyd, i lenwi’r holl greadigaeth. A dyma’i roddion: rhai i fod yn apostolion, rhai yn broffwydi, rhai yn efengylwyr, rhai yn fugeiliaid ac yn athrawon, i gymhwyso’r saint i waith gweinidogaeth, i adeiladu corff Crist. Felly y cyrhaeddwn oll hyd at yr undod a berthyn i’r ffydd ac i adnabyddiaeth o Fab Duw. Y nod yw dynoliaeth lawn dwf, a’r mesur yw’r aeddfedrwydd sy’n perthyn i gyflawnder Crist.
Darllenydd 	Tangnefedd a fo i bawb.
Cynulleidfa 	A chyda’th ysbryd dithau.
Darllenydd 	Gwrandawn yn astud ar efengyl sanctaidd Iesu Grist yn ôl Ioan (12:31-36).
Côr neu Godwr Canu		Gogoniant i ti, yr Arglwydd ein Duw.
				[Meddai Iesu wrth y dorf:] ‘Dyma awr barnu’r byd hwn; yn
 awr y mae tywysog y byd hwn i gael ei fwrw allan. A minnau, os caf fy nyrchafu oddi ar y ddaear, fe dynnaf bawb ataf fy hun.’ Dywedodd hyn i ddangos beth fyddai dull y farwolaeth oedd yn ei aros. Yna atebodd y dyrfa ef: ‘Yr ydym ni wedi dysgu o’r Gyfraith fod y Meseia i aros am byth. Sut yr wyt ti’n dweud, felly, bod yn rhaid i Fab y Dyn gael ei ddyrchafu? Pwy yw’r Mab y Dyn yma?’ Dywedodd Iesu wrthynt, ‘Am ychydig amser eto y bydd y goleuni yn eich plith. Rhodiwch tra bo’r goleuni gennych, rhag i’r tywyllwch eich goddiweddyd. Nid yw’r sawl sy’n rhodio yn y tywyllwch yn gwybod lle y mae’n mynd. Tra bo’r goleuni gennych, credwch yn y goleuni, ac felly plant y goleuni fyddwch.
Côr neu Godwr Canu/Cynulleidfa	Gogoniant i ti, ein Harglwydd Iesu Grist.
Pregeth/Homili
Salm Ymatebol (Salm 97, wedi’i haddasu)
Tra adroddir neu cenir y salm, dosberthir canhwyllau i’r bobl..
Y mae’r Arglwydd yn frenin; gorfoledded y ddaear;
	bydded ynysoedd lawer yn llawen.
Y mae cymylau a thywyllwch o’i amgylch;
	cyfiawnder a barn yn sylfaen i’w orsedd.
Mae ein llygaid yn troi atat ti, o Dduw.  
Yn dy drugaredd, clyw ein gweddïau.
Y mae ei fellt yn goleuo’r byd,
	a’r ddaear yn gweld ac yn crynu.
Y mae’r nefoedd yn cyhoeddi ei gyfiawnder,
	a’r holl bobloedd yn gweld ei ogoniant.
Mae ein llygaid yn troi atat ti, o Dduw.  
Yn dy drugaredd, clyw ein gweddïau.
Clywodd Seion a llawenhau,
	ac yr oedd trefi Jwda yn gorfoleddu,
	o achos dy farnedigaethau, o Arglwydd.
Oherwydd yr wyt ti, Arglwydd, yn oruchaf dros yr holl ddaear;
	yr wyt wedi dy ddyrchafu’n uwch o lawer na'r holl dduwiau.
Mae ein llygaid yn troi atat ti, o Dduw.  
Yn dy drugaredd, clyw ein gweddïau.
Heuwyd goleuni ar y cyfiawn,
	a llawenydd ar yr uniawn o galon.
Llawenhewch yn yr Arglwydd, rai cyfiawn,
	a moliannwch ei enw sanctaidd.
Gogoniant i’r Tad ac i’r Mab ac i’r Ysbryd Glân, 
yn awr a phob amser a hyd yn oes oesoedd. Amen.
Emyn
Tra cenir yr emyn, goleuir canhwyllau o’r gannwyll ganolog a rhennir y goleuni o un i un â phawb.
Y Credo
Arweinydd	Yng ngloywder goleuni Doethineb Crist,
cyffeswn ynghyd ein ffydd gyffredin.
Cynulleidfa 	Credwn yn un Duw,
		y Tad hollalluog,
		gwneuthurwr nef a daear,
		a phob peth gweledig ac anweledig.
		Credwn yn un Arglwydd Iesu Grist,
		unig Fab Duw,
		a genhedlwyd gan y Tad cyn yr holl oesoedd,
		Llewyrch o Lewyrch,
		gwir Dduw o wir Dduw,
		wedi ei genhedlu, nid wedi ei wneuthur,
		yn un hanfod â’r Tad,
		a thrwyddo ef y gwnaed pob peth:
		yr hwn er ein mwyn ni ac er ein hiachawdwriaeth
		a ddisgynnodd o’r nefoedd,
		ac a wnaed yn gnawd trwy’r Ysbryd Glân
		o Fair Forwyn,
		ac a wnaethpwyd yn ddyn,
		ac a groeshoeliwyd hefyd drosom dan Pontius Pilat.
		Dioddefodd angau ac fe’i claddwyd.
		Atgyfododd y trydydd dydd yn ôl yr Ysgrythurau,
		ac esgynnodd i’r nef,
		ac y mae’n eistedd ar ddeheulaw’r Tad.
		A daw drachefn mewn gogoniant
		i farnu’r byw a’r meirw:
		ac ar ei deyrnas ni bydd diwedd.
		Credwn yn yr Ysbryd Glân,
		yr Arglwydd, rhoddwr bywyd,
		sy’n deillio o’r Tad,
		yr hwn gyda’r Tad a’r Mab,
		a gydaddolir ac a gydogoneddir,
		ac a lefarodd trwy’r proffwydi.
		Credwn yn un Eglwys lân gatholig ac apostolig.
		Cydnabyddwn un Bedydd er maddeuant pechodau.
		A disgwyliwn am atgyfodiad y meirw,
		a bywyd y byd sydd i ddyfod. Amen.
Ymbiliau
Cyflwynwn yn awr ein gweddïau dros ein byd, gan gofio’n arbennig pobl Armenia a phobl Armenaidd a wasgarwyd o ardal Artsakh sydd dan reolaeth Azerbaijan.
Arweinydd	Mewn tangnefedd, ymbiliwn ar yr Arglwydd.
Arglwydd Iesu Grist, graslon a hollalluog, Fab Duw, ti yw’r gwir Oleuni, a  fwriodd allan dywyllwch pechod, ac a ddisgleiriodd 	yn ein calonnau â llawenydd a gobaith dy Deyrnas dragwyddol.
Cynulleidfa 	Arglwydd, trugarha.
Arweinydd	Arglwydd cariadus, derbynia weddïau dy holl bobl ffyddlon ledled y byd, sy’n galw arnat ti ag un meddwl, un llais ac un galon. Trwy dy ddisgybl annwyl Ioan, addewaist, os ydym yn cerdded yn dy oleuni, y byddwn yn mwynhau cymundeb â’n gilydd, ac y bydd dy waed gwerthfawr yn ein glanhau o bob pechod. Tyrd â’r cymundeb bendigedig hwnnw i ni, o Waredwr!
Cynulleidfa 	Arglwydd, trugarha.
Arweinydd	Caniatâ i ni dangnefedd, o Arglwydd cariadus, a dilea felltith trais oddi ar wyneb y ddaear. Tro galonnau pawb sy’n rhyfela a chyffwrdd â chlwyfau pawb sy’n dioddef oherwydd rhyfel. Cysura’r holl garcharorion rhyfel a dwg hwy adref ar fyrder.
Bydded i oleuni dy gariad ddisgleirio yn holl fannau tywyll ein byd a phrysura’r dydd y gall yr holl bobloedd fyw mewn heddwch ar sylfaen cyfiawnder.
Cynulleidfa 	Arglwydd, trugarha.
Arweinydd	Arglwydd Iesu Grist, ein lloches a’n cysgod, edrych yn dosturiol ar ffoaduriaid ledled y byd, y rhai sy’n dioddef ing dadleoli a cholli eu cartrefi. Ysgoga ni i wneud ein cymundeb â thi, â hwy ac â’n gilydd yn amlwg, trwy gynnig lletygarwch a chymorth cariadus.
Cynulleidfa 	Arglwydd, trugarha.
Arweinydd	Grist ein Gwaredwr, gweddïwn dros bobl Armenia ac Artsakh, a’u cydwladwyr ledled y byd, a drodd amser maith yn ôl at dy oleuni trwy bregethu yr Apostol Thadeus a thystiolaeth wyrthiol Sant Gregor yr Ymoleuwr.
Cynulleidfa 	Arglwydd, trugarha.
Arweinydd	Llewyrcha oleuni dy gyfiawnder a’th ddoethineb ar dy holl greaduriaid. Gwna ni’n blant y goleuni a phlant y dydd, fel y gallwn bob amser fyw ein bywydau o barch tuag atat, a dod, ar gyfer yr holl fyd, yn rhai sy’n adlewyrchu’n deilwng dy oleuni bywiol.
Cynulleidfa 	Arglwydd, trugarha.
Arweinydd	Oherwydd ti yw ein Gwaredwr, ac i ti y bo’r gogoniant,
yr awdurdod a’r anrhydedd, yn awr a phob amser a hyd yn 	oes oesoedd.
Cynulleidfa 	Amen.
Gweddi’r Arglwydd
Arweinydd	Bendigedig yw ein Harglwydd Iesu Grist.
Cynulleidfa 	Amen.
Cynulleidfa 	Ein Tad… (yn unol â’r arfer a’r dewis yn lleol)
Emyn
Gweddi i gloi
Darllenydd	Arglwydd grasol, Dduw pawb,
tywysydd y colledig, goleuni’r rhai sydd yn y tywyllwch.
Mae ein llygaid yn troi atat ti; clyw ein gweddïau.
Bydded i haul dy ogoniant ddisgleirio, gan roi bywyd a goleuni i bawb, o’r Dwyrain i’r Gorllewin, ac o’r Gogledd i’r De. Bydded i belydrau gwawr dy wanwyn tragwyddol ddeffro ni sy’n disgwyl dy ddyfodiad.
Iesu Grist, y Golau o’r Goleuni, triga ynom ni, sydd wedi dod ynghyd i addoli dy enw sanctaidd a gwerthfawr. Bydded i’th ddisgleirdeb bywiol danio ynom gariad dyfnach at ein gilydd. Bydded i’th oleuni tanbaid ennyn ynom undod dyfnach yn feunyddiol. Fel blodau amrywiol yng ngardd dy Deyrnas, bydded i’th loywder dwyfol ein hysbrydoli i gyd-flodeuo. Ac felly, oll yn un, bydded i ni bob amser dy foli a’th ogoneddu, ynghyd â’r Tad a’r Ysbryd Glân, yn awr a hyd yn oes oesoedd.
Addaswyd o eiriau Sant Gregor o Narek
Cynulleidfa 	Amen! Amen! Amen!
Daw’r dyfyniadau Ysgrythurol o’r Beibl Cymraeg Newydd, Argraffiad Diwygiedig, Hawlfraint ⓗ 2004 gan Gymdeithas y Beibl. Defnyddiwyd gyda chaniatâd Cymdeithas y Beibl. Cedwir pob hawl ledled y byd.

